*Összefoglaló*

**Hólyagfájdalom szindróma: hólyagfeltöltés hyaluronsavval saját kezűleg? Működik – és megéri!**

Az intestitiális cystitis/hólyagfájdalom szindróma (közismert rövidítése: IC/BPS) heves krónikus fájdalommal és kellemetlen alsó húgyúti tünetekkel – melyek közül a leggyakoribbak a sürgető, illetve gyakori vizelési inger – járó betegség. Még nem ismert, pontosan milyen okok vezetnek a kialakulásához. Azt azonban már tudni, hogy maguk a tünetek a húgyhólyag belső falát borító nyákréteg, a glükozaminoglikán (GAG)-réteg elégtelenségére vezethetőek vissza.

Számos kutatás igazolta, hogy az e GAG-réteg összetevői közé tartozó hyaluronsav a húgyhólyagba történő közvetlen befecskendezése (instillálása) javítja az IC/BPS tüneteit. A terápia azonban több alkalomból áll, az rendszerint évekig is eltarthat; annak során a páciensnek rendszeresen fel kell keresnie kezelőorvosát, illetve olyan egészségügyi szakdolgozókat – például ápolókat –, akik elvégzik magát az instillációt.

Egy brit orvos- és kutatócsoport annak a lehetőségét vizsgálta meg, hogy ugyanolyan hatékony lehet-e a terápia akkor is, ha a páciensek otthon, saját maguk végzik el a húgyhólyag feltöltését. Azt is elemezték, hogy mekkora járulékos előnyt jelenthet a várakozási idő lerövidülése, a kórházi vizitek számának csökkenése, illetve az anyagi költségek mérséklődése.

A vizsgálatba 60 pácienst vontak be, akik választhattak, az instillációs terápiát a hagyományos módon – vizitek keretében, ápoló segítségével – vagy, a sikeres betanítást követően, otthon kívánják megkezdeni. 32 páciens ez utóbbi lehetőség mellett döntött, ám a 28 résztvevő közül, akik a hagyományos kezelést választották, 14-en időközben áttértek az önkezelésre.

A terápia megkezdése előtt, majd hat kezelést követően a részvevők az IC/BPS tüneteit önjelentéses alapon elemző – O’Leary-Sant – kérdőív formájában számoltak be a tüneteik alakulásáról. (Amennyiben ezek nem álltak rendelkezésre, a kezelések során készült feljegyzéseket vették figyelembe.)

A páciensek 76,6%-a számolt be a terápia hatására tapasztalt pozitív változásról, és az eredmények azt mutatták, a tünetek a terápia módjától függetlenül ugyanolyan mértékben javultak. Az húgyhólyag saját kezű feltöltése tehát nem csökkenti a kezelések eredményességét.

Még e ténynél is fontosabbak az erőforrásigények terén tapasztalt különbségek. Azok, akik az önkezelést választották, átlagosan közel két héttel kevesebbet kellett, hogy várjanak a kezelések megkezdésére. Majdnem 6 alkalommal ritkábban kellett egészségügyi vizitet tenniük, és kevesebb kezelési alkalomra is volt szükségük (mintegy 3 év alatt 12,0 helyett csak 10,4 feltöltésre). A becslések alapján az önkezelést végző páciensek az első évben nagyjából 1 500 fonttal kevesebbet kellett, hogy költsenek a terápiára, s e különbség a későbbi években akár a duplájára is emelkedhet.

A vizsgálat eredményei alapján elmondható: az IC/BPS lokális terápiáját önkezelés formájában végezve a tünetek ugyanolyan hatékonysággal enyhíthetőek, a megtakarítható idő és pénz viszont olyan előnyt jelent, amely minden páciens számára megfontolandóvá teszi az önterápiát.

*Kéri András*

*Forrás:* M. O. Kitchen, H. Thursby, M. Taylor, K. Willard, T. Mistry-Pain. Self-Administered Intravesical Hyaluronic Acid Improves Symptoms and Quality of Life in a Patient-Centered Approach to Bladder Pain Syndrome Management. J ENdolum Endourol Vol 2(4): 1–9; October 28, 2019.

<https://jeleu.com/index.php/JELEU/article/view/69>